钦定古今图书集成/明伦汇编/皇极典/第252卷 > 书经 > 虞书大禹谟
## 钦定古今图书集成/明伦汇编/皇极典/第252卷 > 书经 > 虞书大禹谟

禹曰：“德惟善政，政在养民。水、火、金、木、土、谷，惟修正德；
利用、厚生，惟和。九功惟叙，九叙惟歌。戒之用休，董之
用威。劝之以《九歌》，俾勿坏。”

〈蔡传〉德非徒善而已，惟当有以善其政。政非徒法而已，在乎有以养其民。“六府三事”即养民之政也。水火、金、木、土、谷，或相制以泄其过，或相助以补其不足，而六者无不修矣。六者既修，民生始遂，不可以逸居而无教，故为之“惇典敷教”以正其德，通功易事以利其用，制节谨度以厚其生，使皆当其理而无所乖，则无不和矣。叙者，各顺其理，而不汨陈以乱其常也。歌者，以九功之叙而咏之歌之，言九者既已修和，各由其理，民享其利，莫不歌咏而乐其生也。然始勤终怠者，人情之常，恐安养既久，怠心必生，则已成之功不能保其久而不废，故当有以激励之。其勤于是者，则戒喻而休美之。其怠于是者，则督责而惩戒之。然又以事之出于勉强者不能久，故复即其前日歌咏之言，协之律吕，播之声音，用之乡人，用之邦国，以劝相之，使其欢欣鼓舞，趋事赴功，不能自已，而前日之成功得以久存而不坏也。

帝曰：“俞。地平天成，六府三事允治，万世永赖，时乃功。”

〈蔡传〉六府即水、火、金、木、土、谷也，六者财用之所自出，故曰“府。”三事，正德、利用、厚生也，三者人事之所当为，故曰“事。”舜因禹言养民之政而推其功以美之也。